Glatt (Rhein)
D Glatt isch e Fluss im Kanton Züri, wo für sich eläi gnoo 38,5 Kilometer – oder wän me d Flüss vom Oberlauf dezue rächnet 67 Kilometer – lang isch.

Lauf 

D Glatt faat am Griifesee im wiite Rietgebiet aa und isch däm sin Abfluss. Vom See aa bildet si d Gmeindgränze vo Fällande und Schwerzebach. Dr Fluss lauft durs Glatttaal abe bis zum Rhii. Zum ganze Flusssyschteem ghöred au de Chämtnerbach, wo d Kwelle ganz im Südoschte vo Bäretswiil bi de Täuferhööli hät und in Pfäffikersee mündet, und d Uschtermer Aa (oder Aabach), wo der Zwüschedeil isch vom Pfäffikersee bis zum Griifesee und durs Aataal flüsst, und den no d Mönchaltdorfer Aa, wo z Buebike afaat.

Im middlere Deil flüsst d Glatt dur Dübedorf und im Nordoschte dur d Stadt Züri mid em junge Kwartier Glattpark, wo deils zu Opfike ghört. Z Opfike unterkweert d Glatt d Autobaanverzwiigig Züri-Nord. Wo di alti Kantonsstroos vo Züri uf Eglisau über d Glatt gaat, liit hüt s Opfiker Kwartier Glattbrugg. Denn lauft der Fluss weschtlich am Flughafe vo Chloote verbii und gaat dur d Dörfer Oberglatt und Niiderglatt und flüsst im Weschte vo Büüli dure und em Glatthalderai noo uf Glattfälde.
 
D Mündig in Hochrhii bi Rhiinsfälde isch sid ane 1822 im ene Stolle gsi, wo 90 Meter lang isch. Bim Bau vom Chraftwärch vo Eglisau isch de Fluss in e neue Stolle gleit worde, wo e Lengi vo 261 Meter hät und unden am Chraftwärch usechunt.

Fauna 
I dr Glatt läbe Alet, Barbe, Rotauge, Aal, Charpfe, Schleie, Schniider, Gründling, Forälle, Barsch und Hecht. Bi Dübedorf sind sid churzem Biber am Wärch.

Weblink 

 

Fluss (Schwiiz)
Geografii vom Kanton Züri
Rhynäbefluss